KOMMISSIONENS FORORDNING (EF) Nr. 1507/95 af 29. juni 1995 om fravigelse i svinekødssektoren af forordning (EØF) nr. 3665/87 om fælles gennemførelsesbestemmelser for eksportrestitutioner for landbrugsprodukter og af forordning (EØF) nr. 3719/88 om fælles gennemførelsesbestemmelser for import- og eksportlicenser samt forudfastsættelsesattester for landbrugsprodukter

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 3290/94 af 22. december 1994 om de tilpasninger og overgangsforanstaltninger, der er nødvendige i landbrugssektoren for gennemførelsen af de aftaler, som er indgået under de multilaterale handelsforhandlinger i Uruguay-rundens regi (1), særlig artikel 3,

under henvisning til Rådets forordning (EØF) nr. 805/68 af 27. juni 1968 om den fælles markedsordning for oksekød (2), senest ændret ved forordning (EF) nr. 424/95 (3), særlig artikel 15, og

ud fra følgende betragtninger:

For at opnå en skelnen mellem de mængder, der udføres før og fra ikrafttrædelsen af Uruguay-rundens landbrugsaftale, er det i Kommissionens forordning (EF) nr. 1521/94 (4) fastsat, at gyldighedsperioden for de licenser, der udstedes under den nuværende ordning, er begrænset til den 30. juni 1995, og at der for de produkter, der den 30. juni er anbragt under en af de ordninger, der er omhandlet i artikel 4 eller 5 i Rådets forordning (EØF) nr. 565/80 (5), ændret ved forordning (EØF) nr. 2026/83 (6), på nævnte dato skal fremlægges en udførselsangivelse;

i artikel 6 i Kommissionens forordning (EØF) nr. 1964/82 af 20. juli 1982 om fastsættelse af betingelserne for ydelse af særlige eksportrestitutioner for visse former for udbenet oksekød (7), ændret ved forordning (EØF) nr. 3169/87 (8), er det fastsat, at den samlede mængde kød hidrørende fra udbeningen skal udføres;

det viser sig, at et stort antal erhvervsdrivende har svært ved at afsætte visse udbenede stykker, der hidrører fra denne udbening, og således trods deres anstrengelser ikke er i stand til at overholde fristen på 60 dage, inden for hvilken disse produkter skal forlade Fællesskabets toldområde fra antagelsen af udførselsangivelsen, en frist, der er fastsat i artikel 4 og i artikel 32, stk. 1, i Kommissionens forordning (EØF) nr. 3665/87 (9), senest ændret ved forordning (EF) nr. 331/95 (10), og i artikel 30, stk. 1, litra b), nr. i), i Kommissionens forordning (EØF) nr. 3719/88 (11), senest ændret ved forordning (EF) nr. 1199/95 (12), og fristen bør derfor fraviges på grund af de usædvanlige forhold for disse produkter, ved at den forlænges til 90 dage, idet fravigelsen begrænses til eksportlicenser, der er udstedt inden den 1. maj 1995;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -

UDSTEDT FØLGENDE FORORDNING:

Artikel 1

Uanset artikel 30, stk. 1, litra b), nr. i), i forordning (EØF) nr. 3719/88 og artikel 4 og artikel 32, stk. 1, i forordning (EØF) nr. 3665/87 forlænges fristen på 60 dage til 90 dage for udbenet kød, der henhører under kode 0201 30 00 100 i nomenklaturen over eksportrestitutioner for landbrugsprodukter, og for hvilket der blev fremlagt en eksportlicens eller en forudfastsættelsesattest, der blev udstedt inden den 1. maj 1995, til støtte for udførselsangivelsen eller den i artikel 25, stk. 1, i forordning (EØF) nr. 3665/87 omhandlede betalingsangivelse.

Artikel 2

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. juni 1995.

På Kommissionens vegne

Franz FISCHLER

Medlem af Kommissionen

(1) EFT nr. L 349 af 31. 12. 1994, s. 105.

(2) EFT nr. L 148 af 28. 6. 1968, s. 24.

(3) EFT nr. L 45 af 1. 3. 1995, s. 2.

(4) EFT nr. L 162 af 30. 6. 1994, s. 47.

(5) EFT nr. L 62 af 7. 3. 1980, s. 5.

(6) EFT nr. L 199 af 22. 7. 1983, s. 12.

(7) EFT nr. L 212 af 21. 7. 1982, s. 48.

(8) EFT nr. L 301 af 24. 10. 1987, s. 21.

(9) EFT nr. L 351 af 14. 12. 1987, s. 1.

(10) EFT nr. L 38 af 18. 2. 1995, s. 1.

(11) EFT nr. L 331 af 2. 12. 1988, s. 1.

(12) EFT nr. L 119 af 30. 5. 1995, s. 4.